

กฎกระทรวง

ฉบับที่ ๓๓๒ (พ.ศ. ๒๕๖๐)

ออกตามความในประมวลรัษฎากร

ว่าด้วยการยกเว้นรัษฎากร

----------------------------------------

อาศัยอำ นาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติมโดย
พระราชบัญญัติแก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ และมาตรา ๔๒ (๑๗)
แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐)

พ.ศ. ๒๔๙๖ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ให้เพิ่มความต่อไปนี้เป็น (๙๖) ของข้อ ๒ แห่งกฎกระทรวง ฉบับที่ ๑๒๖ (พ.ศ. ๒๕๐๙)
ออกตามความในประมวลรัษฎากร ว่าด้วยการยกเว้นรัษฎากร

“(๙๖) เงินได้ที่เป็นเงินเดือนหรือค่าตอบแทนที่ผู้จัดการทั่วไปและรองผู้จัดการทั่วไปของ
สำนักเลขานุการองค์กรสำรองข้าวฉุกเฉินของอาเซียนบวกสาม ซึ่งเป็นคนต่างด้าว ได้รับจาก
สำนักเลขานุการองค์กรสำรองข้าวฉุกเฉินของอาเซียนบวกสาม เนื่องจากการเข้ามาปฏิบัติหน้าที่
ในประเทศไทยภายใต้ความตกลงการสำรองข้าวฉุกเฉินของอาเซียนบวกสาม ทั้งนี้ สำหรับเงินได้
พึงประเมินที่ได้รับตั้งแต่วันที่ ๖ สิงหาคม พ.ศ. ๒๕๕๙ เป็นต้นไป”

ให้ไว้ ณ วันที่ ๒๗ ตุลาคม พ.ศ. ๒๕๖๐

อภิศักดิ์ ตันติวรวงศ์

 รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่รัฐบาลไทยได้ลงนามในความตกลง
การสำ รองข้าวฉุกเฉินของอาเซียนบวกสาม (ASEAN Plus Three Emergency Rice Reserve
Agreement) เมื่อวันที่ ๗ ตุลาคม พ.ศ. ๒๕๕๔ จัดตั้งองค์กรสำรองข้าวฉุกเฉินของอาเซียนบวกสาม
เพื่อการสำรองข้าวไว้สำหรับความจำเป็นในกรณีเกิดภัยพิบัติฉุกเฉิน และที่ประชุมรัฐมนตรีอาเซียนด้านเกษตร
และป่าไม้กับรัฐมนตรีเกษตรของสาธารณรัฐประชาชนจีน ญี่ปุ่น และสาธารณรัฐเกาหลี ครั้งที่ ๑๒ เมื่อวันที่
๒๘ กันยายน พ.ศ. ๒๕๕๕ มีมติเห็นชอบตามข้อเสนอของประเทศไทยในการจัดตั้งสำนักเลขานุการ
องค์กรสำรองข้าวฉุกเฉินของอาเซียนบวกสามและการยกเว้นภาษีเงินได้บุคคลธรรมดาให้แก่เจ้าหน้าที่
ระดับผู้บริหารของสำนักเลขานุการดังกล่าว ต่อมา ได้มีการตราพระราชบัญญัติคุ้มครองการดำเนินงานของ
สำนักเลขานุการองค์กรสำรองข้าวฉุกเฉินของอาเซียนบวกสาม พ.ศ. ๒๕๕๙ กำหนดให้ยกเว้นภาษีเงินได้
บุคคลธรรมดาแก่ผู้จัดการทั่วไปและรองผู้จัดการทั่วไปของสำนักเลขานุการองค์กรสำรองข้าวฉุกเฉินของอาเซียน

บวกสามตามที่ประมวลรัษฎากรกำหนด ดังนั้น สมควรกำหนดให้เงินได้ที่เป็นเงินเดือนหรือค่าตอบแทน
ที่ผู้จัดการทั่วไปและรองผู้จัดการทั่วไปของสำนักเลขานุการองค์กรสำรองข้าวฉุกเฉินของอาเซียนบวกสาม
ซึ่งเป็นคนต่างด้าว ได้รับจากสำนักเลขานุการดังกล่าว เนื่องจากการเข้ามาปฏิบัติหน้าที่ในประเทศไทย
ภายใต้ความตกลงการสำรองข้าวฉุกเฉินของอาเซียนบวกสาม เป็นเงินได้พึงประเมินที่ได้รับยกเว้นไม่ต้อง
นำมารวมคำนวณเพื่อเสียภาษีเงินได้บุคคลธรรมดา จึงจำเป็นต้องออกกฎกระทรวงนี้

(เล่ม ๑๓๔ ตอนที่ ๑๑๗ ก ราชกิจจานุเบกษา ๑๐ พฤศจิกายน ๒๕๖๐)